Hjuleberg
Hjuleberg, svensk herregård i Halland, ca. 20 km øst for Falkenberg. Hjuleberg Gods er på 1742 hektar med både land- og skovbrug. Ca. tre km øst for hovedbygningen har Vattenfall opført en vindmøllepark.
Efter en brand i 1873 stod den da 26-årige arkitektstuderende Thorvald Bindesbøll for tegningerne til en ny hovedbygning. Han kom også til at tegne hovedbygningen på Mostorp, der ligger ca. 15 km fra Hjuleberg.
Hjuleberg var i den danske Thott slægts eje fra begyndelsen af 1400-tallet til midten af 1600-tallet. Hjuleberg lå i grænselandet mellem Danmark og Sverige, og borgen blev lagt øde fire gange i Thott slægtens ejertid.
I 1662 kom Hjuleberg i svensk eje, da landshøvding Bengt Lilliehöök (1612-1665) overtog gården. Slægten Lilliehöök ejede Hjuleberg i næsten 200 år frem til 1851, hvor den danske grosserer Rudolph Puggaard (1818-1885) købte godset. Ludvig von Segebaden (1823-99) ejede både Hjuleberg og Mostorp, og fra 1907 ejer familien Treschow godset.